*A close up of a book

Description automatically generated*

*THEOT Susanna in IES77*

Text taken from Accordance Module=Mahibere Hawariyat  
Drafts 1-3 were prepared by the Addis Ababa Transcription Team, directed by Daniel Assefa; Draft 4, Ralph Lee

**Sus. 1** ወሀሎ አሐዱ ብእሲ ዘይነብር በባቢሎን ዘስሙ ኢዮአቄም።

**Sus. 2** ወአውሰበ ብእሲተ እንተ ስማ ሶሰና ወለተ ኬልቅዩስ ወሠናይት ጥቀ ወትፈርሆ ለእግዚአብሔር አምልክ።

**Sus. 3** ወአዝማዲሃኒ ጻድቃን እሙንቱ ወመሀርዋ ለወለቶሙ ኦሪተ ሙሴ።

**Sus. 4** ወኢዮአቄምሰ ምታ ባዕል ጥቀ ወቦቱ ዐጸድ ሐምል ጎረ ቤቱ ወይመጽኡ ኀቤሁ አይሁድ እስመ ውእቱ ይከብር እምኵሎሙ።

**Sus. 5** ወአስተርአዩ ክልኤቱ ረበናት በውእቱ ዓመት እለ በእንቲኣሆሙ ነገረ እግዚአብሔር ከመ እምባቢሎን ወፅአት ኀጢአት እምረበናት ወእምሕዝብ መደልዋን እለ ይብሉ ነዐቅቦሙ ለሕዝብ።

**Sus. 6** ወእሙንቱ ይለምዱ ይፀመዱ ቤተ ኢዮአቄም ወይመጽኡ ኀቤሁ ኵሎሙ እለ ይትኴነኑ።

**Sus. 7** ወእምዝ አቲዎሙ ሕዝብ ጊዜ ቀትር ትበውእ ሶሰና ወታንሶሱ ውስተ ዐጸደ አቅማሕ ዘምታ።

**Sus. 8** ወይሬእይዋ ረበናት ኵሎ አሚረ ሶበ ትበውእ ወታንሶሱ ወፈተውዋ።

**Sus. 9** ወሜጡ ልቦሙ ወገፍትዑ አዕይንቲሆሙ ከመ ኢይነጽሩ ሰማየ ወኢተዘከሩ ኵነኔ ጽድቅ።

**Sus. 10** ወክልኤሆሙ አፍቀርክዋ ወኢተናገሩ በበይናቲሆሙ ዘውስተ ልቦሙ እስመ ኀፍሩ ነጊረ ፍትወቶሙ።

**Sus. 11** ወይፈቅዱ ይሰክሙ ምስሌሃ ወትጸንዕዋ ኵሎ አሚረ ይርከብዋ።

**Sus. 12** ወይቤሎ አሐዱ ለካልኡ ንእቱ ቤተነ እስመ ጊዜ ምሳሕ ውእቱ ወኀለፉ ወተፋለጡ በበይናቲሆሙ።

**Sus. 13** ወተሰውጡ ወተራከቡ ኅቡረ ወተናጸሩ ክልኤሆሙ ወሶቤሃ ተናገሩ ፍትወቶሙ ወተዐደሙ ጊዜ ይክሉ ለኪቦታ ለባሕቲታ።

**Sus. 14** ወእምዝ እንዘ ይጸንሕዋ መዓልተ ቦአት ሶስና ከመ ዘልፍ ምስለ ክልኤሆን አዋልዲሃ ወፈተወት ትትኀፀብ በውስተ ገነት እስመ ኀፈወት።

**Sus. 15** ወአልቦ ህየ ወኢ መኑሂ ዘእንበለ ክልኤቱ ረበናት እለ ይትኀብኡ ወይጸንሕዋ።

**Sus. 16** ወትቤሎን ለአዋልዲሃ ያመጽኣ ላቲ ቅብዐ ወአፈዋተ ወይጽብኀሃ ወይዕጽዋ ኆኅተ ገነት ከመ ትትኀፀብ።

**Sus. 17** ወገብራ በከመ አዘዘቶን ወዐጸዋ ኆኅተ ገነት ወመጽአት እንተ መፍልስት ያመጽኣ ዘአዘዘቶን ወኢርእያሆሙ ለረበናት እለ ተኀብኡ።

**Sus. 18** ወወፂኦን እላንቱ አዋልድ ተንሥኡ እልክቱ ክልኤቱ ረበናት ወሮጹ ኀቤሁ።

**Sus. 19** ወይቤልዋ ናሁ ዕጽው ኆኅተ ገነት ወአልቦ ዘይሬእየነ ወንፈቱ ንስክብ ምስሌኪ ወኦሆ በልነ።

**Sus. 20** ወእመ አኮሰ ናስተዋየኪ ከመ ረከብነ ብእሴ ምስሌኪ ወበእንተ ዝ ሰደድኪ አዋልደኪ እምኔኪ።

**Sus. 21** ወበከየት ሶስና ወትቤ ተመንደብኩ ፈድፋደ በኵለሄ እመሂ ገበርኩ እመውት ወእመሂ ኢገበርኩ ኢይድኅን ወኢይክል አምሥጦ እምእዴሆሙ።

**Sus. 22** ይኄይሰኒ ኢገቢርየ እደቅ ውስተ እዴክሙ እምአብሶ ቅድመ እግዚአብሔር።

**Sus. 23** ወዐውየወት ሶስና በዐቢይ ቃል ወዐውየዉ ረበናትሂ ምስሌሃ።

**Sus. 24** ወሮጸ አሐዱ ወአርኀወ ኆኅተ ገነት።

**Sus. 25** ወሰሚዖሙ አውያተ ውስተ ገነት ወፅኡ አድለውተ ቤታ ወሮጹ እንተ መፍልስት ይርአዩ ምንተ ኮነ።

**Sus. 26** ወሶበ ተናገሩ እልክቱ ረበናት ዘንተ ነገረ ተኀፍሩ ጥቀ አግብርቲሃ ወአዝማዲሃ እስመ ግሙራ ኢተሰምዐ ዘከመ ዝ ነገር በላዕለ ሶስና።

**Sus. 27** ወበሳኒታ ተጋብኡ ሕዝብ ኀበ ምታ ኢዮአቄም ወመጽኡ እልክቱ ረበናት ምስለ ልቦሙ ዘዐመፃ ከመ ያቅትልዋ ለሶስና።

**Sus. 28** ወይቤሉ በቅድመ ኵሉ ሕዝብ ለአኩ ኀበ ሶስና ወለተ ኬልቅዩስ ብእሲተ ኢዮአቄም ያምጽእዋ ወለአኩ ባቲ።

**Sus. 29** ወመጽአት ይእቲ ምስለ አዝማዲሃ ወነገዳ ወኵሉ ዘመዳ ወዘየአምራ።

**Sus. 30** ወሶስናሰ ላህይት ጥቀ ወሠናይ ራእያ።

**Sus. 31** ወአዘዙ እልክቱ ረበናት ዐማፅያን ይክሥትዋ ከመ ይጽግቡ እምላህያ።

**Sus. 32** ወበከዩ ላቲ አበዊሃ ወሰብአ ቤታ ወኵሉ ሰብእ ዘየአምራ።

**Sus. 33** ወተንሥኡ እልክቱ ክልኤቱ ረበናት ማእከለ ሕዝብ ወአንበሩ እደዊሆሙ ላዕለ ርእሳ።

**Sus. 34** ወይእቲሰ እንዘ ትበኪ ነጸረት ሰማየ እስመ ተወከለ ልባ በእግዚአብሔር።

**Sus. 35** ወይቤሉ እልክቱ ረበናት እንዘ ናንሶሱ ውስተ ገነት ባሕቲተነ ቦአት ይእቲ ወክልኤቲ ገዛኢሃ ወዐጸዋ ኆኅተ ገነት ወሖራ እስመ ፈነወቶን ለአዋልዲሃ።

**Sus. 36** ወእምድኅረ ፈነወቶን ለአዋልዲሃ መጽአ ኀቤሃ አሐዱ ወሬዛ እምኀበ ይትኀባእ ወሰከበ ምስሌሃ።

**Sus. 37** ወንሕነሰ ውስተ ማዕዘንተ ውእቱ ገነት ርኢነ ኀጢአቶሙ ወሮጽነ ኀቤሆሙ ወረከብናሆሙ ይሰክቡ ኅቡረ።

**Sus. 38** ወንሕነሰ ስእናሁ ሎቱ እኂዞቶ ወአምሠጠነ እስመ ውእቱ ይኄይሰነ ወአርኀወ ኆኅተ ገነት ወወፅአ።

**Sus. 39** ወኪያሃሰ አኀዝናሃ ወተስእናሃ መኑ ብእሲሁ ወኢያዕዳዐተነ ወንሕነ ሰማዕቱ ለዝ ነገር።

**Sus. 40** ወአምንዎሙ ዐውድ እስመ ረበናተ ሕዝብ እሙንቱ ወመኳንንት ወኰነንዋ ትሙት።

**Sus. 41** ወዐውየወት ሶስና በዐቢይ ቃል ወትቤ ኦ አምላክ ዘለዓለም ዘተኣምር ዘኅቡእ ኵሎ ዘእንበለ ይኩን።

**Sus. 42** አንተ ተአምር ከመ በሐሰት አስተዋደዩኒ ወናሁ እመውት ዘአልቦ ዘገበርኩ በዘአሕሠሙ ላዕሌየ እሉ ረበናት።

**Sus. 43** ወሰማዓ እግዚአብሔር ቃላ።

**Sus. 44** ወእንዘ ይወስድዋ ይቅትልዋ አንሥአ እግዚአብሔር መናፈሰ ላዕለ ወልድ ወሬዛ ዘስሙ ዳንኤል።

**Sus. 45** ወከልሐ በዐቢይ ቃል ወይቤ ንጹሕ አነ እምደማ ለዛቲ ብእሲት።

**Sus. 46** ወተመይጡ ኀቤሁ ኵሉ ሕዝብ ወይቤሉ ምንትኑ ዝ ነገር ዘትብል አንተ።

**Sus. 47** ወቆመ ዳንኤል ማእከሎሙ ወይቤ ከመ ዝኑ አንትሙ አብዳን ደቂቀ እስራኤል ዘእንበለ ትሕትቱ ወትጠይቁ ትኴንኑ ወለተ እስራኤል።

**Sus. 48** ወይቤሎሙ ግብኡኬ ውስተ ዐውድ እስመ ሐሰዉ አስተዋድዮታ እሉ ረበናት።

**Sus. 49** ወተሰውጡ ኵሉ ሕዝብ ዐውድ እንዘ ይረውጹ ወይቤልዎ ሊቃውንት ለዳንኤል ነዐ ንበር ማእከሌነ ወንግረነ እስመ ኪያከ አልሀቀ እግዚአብሔር።

**Sus. 50** ወይቤሎሙ ዳንኤል አስተራሕቅዎሙ ዘዘ ዚኣሆሙ ወአሕትቶሙ ወአቀምዎሙ በበ አሐዱ።

**Sus. 51** ወጸውዖ አሐዱ እምኔሆሙ ወይቤሎ ብሉይ መዋዕሊከ ወእኩያት ወበጽሐ ኀጣውኢከ ዘገበርከ ቀዲሙ።

**Sus. 52** እስመ ኰነንከ ፍትሐ ዐመፃ ወአሕዮከ ጊጉያነ ወቀተልከ ንጹሓነ ዘከልአ እግዚአብሔር ጻድቀ ወንጹሐ ኢትቅትል።

**Sus. 53** ወይእዜኒ እመ ርኢካሃ ለዛቲ ብእሲት ንግረኒ በታሕተ አይ ዕፅ ኀበ ርኢኮሙ ይትናገሩ ክልኤሆሙ ወይቤ ታሕተ ዕፀ ሰኪኖን።

**Sus. 54** ወይቤሎ ዳንኤል አማን ሐሰውከ ወደምከ ላዕለ ርእስከ ወናሁ መልአከ እግዚአብሔር ተአዘዘ በኀበ እግዚአብሔር ያንቅዕከ እማእከሌከ።

**Sus. 55** ወአግሐሠ ኪያሁ ወአዘዘ ያምጽኡ ካልአ ወአምጽእዎሙ ወይቤሎ ዘርዐ ከንዓን አንተ ወአኮ ዘይሁዳ ላህይ አስሐትከ ወፍትወት ገፍትዖ ለልብከ።

**Sus. 56** ከመ ዝኑ ትሬስዩ ወለተ እስራኤል እስመ ይእቲ ኢክህለት ተዋቅሦተክሙ ወፈርሀት ወለተ ይሁዳ ወተዐገሠት ጽዕለተክሙ።

**Sus. 57** ወይእዜኒ ንግረኒ ምንትኑ ዕፁ በኀበ ረከብኮሙ እንዘ ይትናገሩ ክልኤሆሙ ወይቤ በታሕተ ዕፀ ጵርዮን።

**Sus. 58** ወይቤሎ ዳንኤል አማን ሐሰውከ አንተሂ ወደምከ ላዕለ ርእስከ ወናሁ ጽኑሕ መልአከ እግዚአብሔር በሰይፍ ይስዕርከ እመንፈቅከ ወከመ ይስዕሩከ።

**Sus. 59** ወከልሑ ኵሉ ሕዝብ በዐቢይ ቃል ወባረክዎ ለእግዚአብሔር ዘአድኀና ለሶስና እንተ ተወከለት ቦቱ።

**Sus. 60** ወተንሥኡ ላዕለ ክልኤቱ እልክቱ ረበናት እስመ አርስሖሙ ዳንኤል እምቃሎሙ ወሐሰዎሙ ስምዖሙ ወገብሩ ላዕሌሆሙ በከመ ገብሩ እኩየ ዲበ ቢጾሙ በሕገ ሙሴ ወቀተልዎሙ።

**Sus. 61** ወድኀኑ ደመ ንጹሐ በይእቲ ዕለት።

**Sus. 62** ወአእኰትዎ ለእግዚአብሔር ኬልቅዩስ ወብእሲቱ በእንተ ወለቶሙ ሶስና ምስለ ኢዮአቄም ምታ ወኵሎሙ አዝማዲሃ እስመ ኢተረክበ እኩይ ምግባር ላዕሌሃ።

**Sus. 63** ወኮነ ዳንኤል ዐቢየ በቅድመ ኵሉ ሕዝብ እምይእቲ ዕለት ወለዝሉፉ።